કલકત્તાની ગલીઓની જેમ જ આમથી તેમ ફરતો હોવા છતાં આ ફિલ્મનો પ્લૉટ થકવી નાખે છે. ફિલ્મ અકળાવી નાખે એવી ધીમી ગતિએ આગળ વધે છે. એક સસ્પેન્સ થ્રિલરમાં જે ટેન્શન, સ્પીડ અને ભય હોવાં જોઈએ એ અહીં ક્યાંય વર્તાતાં જ નથી. કિડનૅપ થયેલું બાળક કઈ સ્થિતિમાં હશે, તેને છોડાવવા રેસ અગેઇન્સ્ટ ટાઇમ વગેરેનું ટેન્શન પણ આપણા સુધી પહોંચતું નથી. ફિલ્મમાં ભાગ્યે જ કોઈ કૉમિક રિલીફ છે. ગીતો સાંભળવાં ગમે એવાં છે, પરંતુ એ બૅકગ્રાઉન્ડમાં વાગ્યાં કરે છે. આ બધાના સરવાળારૂપે ફિલ્મની સવાબે કલાકની લંબાઈ ખાસ્સી વધારે લાગે છે.